KOMISIJOS REGLAMENTAS (EB) Nr. 1039/2007
2007 m. rugsėjo 10 d.
dėl Reglamento (EB) Nr. 1898/2005 II ir III skyriuose nustatytų nuolatinių konkursų sustabdymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 10 ir 15 straipsnius,
kadangi:
(1)
Pagal 2005 m. lapkričio 9 d. Komisijos reglamentą (EB) Nr. 1898/2005, nustatantį išsamias Tarybos reglamento (EB) Nr. 1255/1999 įgyvendinimo taisykles, taikomas grietinėlės, sviesto ir koncentruoto sviesto realizavimo Bendrijos rinkoje priemonėms (2), intervencinės agentūros gali nuolatinio konkurso tvarka parduoti tam tikrus sviesto iš jų saugomų intervencinių atsargų kiekius ir teikti pagalbą už grietinėlę, sviestą ir koncentruotą sviestą. Intervencinės agentūros teikia pagalbą už sviesto, koncentruoto sviesto ir grietinėlės naudojimą konditerijos gaminiams, ledams ir kitiems maisto produktams bei už koncentruotą sviestą, skirtą tiesiogiai vartoti Bendrijoje.
(2)
Atsižvelgiant į dabartinę padėtį Bendrijos rinkoje ir į ypač į tai, kad sviesto pertekliaus ir valstybės saugomų atsargų nėra, pagal šiuos nuolatinius konkursus kiekis neturėtų būti skiriamas. Tokia padėtis turėtų išlikti tam tikrą laikotarpį. Siekiant supaprastinti šių priemonių administravimą, tikslinga sustabdyti Reglamento (EB) Nr. 1898/2005 1 straipsnio a punkte nurodytą pardavimą bei b punkto i ir ii papunkčiuose nurodytos pagalbos skyrimą.
(3)
Siekiant nedaryti poveikio konkursų veikimui, tikslinga nustatyti, kad šis reglamentas įsigaliotų nuo konkretaus konkurso paraiškų teikimo termino pradžios.
(4)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1898/2005 II skyriaus 5 skirsnyje ir III skyriaus 2 skirsnyje nurodyti nuolatiniai konkursai sustabdomi.
Pranešimas apie nuolatinių konkursų sustabdymą skelbiamas Europos Sąjungos oficialiajame leidinyje.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2007 m. rugsėjo 12 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugsėjo 10 d.